ไม่ทอดทิ้งลูกจ้างบอดี้แฟชั่นถูกเลิกจ้างกระทันหัน เร่งเยียวยา และฟ้องคดีแพ่งแก่นายจ้าง
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า กรณีบริษัท บอดี้ แฟชั่น (ประเทศไทย) จำกัด จังหวัดนครสวรรค์ ลอยแพลูกจ้างกว่า 700 ชีวิต ส่งผลให้ลูกจ้างตกงานทันที เหตุการณ์นี้เป็นเรื่องที่พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และพลเอก ประวิตร วงษ์สุวรรณ รองนายกรัฐมนตรี ที่กำกับดูแลกระทรวงแรงงาน ให้ความห่วงใยเร่งรัดให้ดำเนินการช่วยเหลือเยียวยาความเดือดร้อนของลูกจ้าง ทั้งจากสถานการณ์วิกฤตเศรษฐกิจและการแพร่ระบาดของโรคโควิด-19 ซึ่งอาจซ้ำเติมลูกจ้างหากยังไม่ได้รับสิทธิประโยชน์ที่พึงได้ตามกฎหมาย จึงสั่งการให้กรมสวัสดิการและคุ้มครองแรงงานเร่งรัด ติดตามการช่วยเหลือคุ้มครองสิทธิประโยชน์ของลูกจ้าง กรณีที่นายจ้างไม่จ่ายค่าชดเชย คณะกรรมการกองทุนสงเคราะห์ลูกจ้าง พิจารณาอนุมัติเงินสงเคราะห์กรณีค่าชดเชยของลูกจ้างแล้ว 14.5 ล้านบาท และได้ส่งนิติกรจัดทำเอกสารคำฟ้องและเอกสารอื่นๆ ในการดำเนินการฟ้องคดีนายจ้าง จำนวน 2 คดี คดีแรกมีทุนทรัพย์ในการฟ้องคดีกว่า 61 ล้านบาท และคดีที่สองมีทุนทรัพย์ในการฟ้องคดีกว่า 9 แสนบาท ขณะที่นายนิยม สองแก้ว อธิบดีกรมสวัสดิการและคุ้มครองแรงงาน กล่าวว่า ได้มอบหมายให้เจ้าหน้าที่เป็นทนายความฟ้องคดีต่อศาล โดยมีนายรภัทร ใจพิศ เป็นทนายความโจทย์ทั้ง 773 คน เมื่อวันที่ 1 เมษายนที่ผ่านมา ทนายได้ยื่นฟ้องต่อศาลแรงงานภาค 6 (นครสวรรค์) กับบริษัท บอดี้ แฟชั่น (ประเทศไทย) จำกัด ซึ่งเป็นจำเลย มีทุนทรัพย์ในการฟ้องคดี จำนวน 62,228,958.31 บาท โดยได้หักเงินที่ลูกจ้างได้รับจากกองทุนสงเคราะห์ลูกจ้างแล้ว และศาลแรงงานภาค 6 กำหนดนัดไกล่เกลี่ยพิจารณาและสืบพยาน ในวันที่ 25 เมษายน 2565 เวลา 09.00 น. ผ่านระบบอิเล็กทรอนิกส์ ทั้งนี้ อดีตลูกจ้างบอดี้แฟชั่นกล่าวขอบคุณรัฐมนตรีว่าการกระทรวงแรงงาน และเจ้าหน้าที่กรมสวัสดิการและคุ้มครองแรงงาน ที่มองเห็นความเดือดร้อน ไม่ทอดทิ้งและคอยช่วยเหลือลูกจ้างมาโดยตลอด